Muutoksia ISYYn henkilökunnassa

Maiju Laukkanen
2026-04-13T14:15:00Z

Ylioppilaskunnan Kuopion toimistolla järjestöasiantuntijana työskennellyt Liisa Kainulainen on siirtynyt maanantaista 13.4. alkaen Joensuun kampustoimistolle jäsenpalveluasiantuntijaksi. Liisa on ylioppilaskunnan työntekijöistä ainoa, joka on työuransa aikana työskennellyt kaikilla kolmella kampuksella, eli Joensuun ja Kuopion lisäksi myös Savonlinnassa, jonka kampus lakkautettiin 2018 opettajankoulutuksen osaston siirryttyä kokonaan Joensuuhun.

– Mie saatan lähtee Karjalasta mutta pallaan aina takasin, eli kiva olla Joensuun ISYYn toimistolla taas muutaman vuoden jälkeen, iloitsee Liisa paluutaan Joensuun toimistolle.

Kevään ajan järjestöasiantuntijan sijaisena Kuopion toimistolla työskentelee Inna Siimes, joka on toiminut mm. ylioppilaskunnan hallituksen viestintävastaavana syksyllä 2025.

– Mukava on päästä näkemään ISYYn toimintaa täältä henkilökunnankin puolelta, kun hallitustoiminta tulikin tuossa syksyllä tutuksi, kommentoi Inna.

ISYYn hallitus päätti avata haun järjestöasiantuntijan tehtävään perjantaina 10.4.2026. Hakuaika päättyy 26.4.2026 klo 23.59 ja työt alkavat 3.8.2026, tai sopimuksen mukaan.

Lisätietoja:

Hannele Mirola, pääsihteeri, Itä-Suomen yliopiston ylioppilaskunta (ISYY), paasihteeri(at)isyy.fi, p. 044 576 8417